Estatuts de l'Agència Catalana de l'Aigua
L'organització i estructura de l'Agència Catalana de l'Aigua
Òrgans de govern, gestió, assessorament i participació
Composició del Consell per a l'Ús Sostenible de l'Aigua
Funcions del Consell per a l'Ús Sostenible de l'Aigua
Funcionament del Consell per a l'Ús Sostenible de l'Aigua
Àmbit territorial i composició de les comissions de desembassament
Funcions i funcionament de les comissions de desembassament
Composició del Consell de la Xarxa d'Abastament Ter-Llobregat
Funcions i funcionament del Consell de la Xarxa d'Abastament Ter-Llobregat
Funcions de les àrees i de les divisions
Creació de societats mercantils
Mancomunitats municipals i altres figures associatives
Relacions amb l'Administració pública
Volums mínims per assolir la representació en les comissions de desembassament
L'Agència Catalana de l'Aigua és, des de la seva creació per Llei 25/1998, de 31 de desembre, de mesures fiscals i d'adaptació a l'euro, l'entitat de dret públic que ha assumit les funcions d'administració hidràulica única de la Generalitat de Catalunya.
En compliment de l'establert en l'article 15.2 de l'esmentada Llei 25/1998, de 31 de desembre, i amb l'objectiu de desplegar la regulació de la seva estructura organitzativa i del règim de funcionament, el Govern va aprovar els Estatuts de l'Agència Catalana de l'Aigua mitjançant Decret 125/1999, de 4 de maig.
Aquests estatuts han estat objecte de dues modificacions mitjançant el Decret 218/1999, de 27 de juliol, i el Decret 73/2001, de 20 de febrer.
La regulació de l'organització de l'Agència Catalana de l'Aigua va completar-se amb l'aprovació del Decret 252/2002, de 22 d'octubre, pel qual es regulen els òrgans de gestió en règim de participació de l'Agència Catalana de l'Aigua, i del Decret 175/2001, de 26 de juny, pel qual s'aprova el desplegament territorial de l'Agència Catalana de l'Aigua.
Durant el període de temps transcorregut d'ençà de l'aprovació i modificació dels esmentats estatuts s'han produït importants novetats en l'àmbit del dret ambiental i específicament en la normativa d'aigües i en la regulació de la participació ciutadana que fan necessària una adaptació de les previsions estatutàries.
En concret, cal esmentar l'aprovació i transposició de la Directiva 2000/60/CE, del Parlament Europeu i del Consell, de 23 d'octubre de 2000, per la qual s'estableix un marc comunitari d'actuació en l'àmbit de la política d'aigües i l'aprovació del Decret legislatiu 3/2003, de 4 de novembre, el qual refon en un únic Text les normes amb rang de llei de la Generalitat de Catalunya en matèria d'aigües, incloses la Llei 25/1998, de 31 de desembre, i la Llei 6/1999, de 12 de juliol, d'ordenació, gestió i tributació de l'aigua.
D'altra banda, l'experiència de funcionament de l'Agència durant aquest període ha posat de manifest l'oportunitat d'introduir alguns canvis organitzatius en l'estructura de l'Agència.
En darrer terme, les darreres reestructuracions de l'Administració de la Generalitat de Catalunya també fan que es consideri adient la modificació dels estatuts de l'Agència Catalana de l'Aigua.
Per tant, ateses les competències de la Generalitat en matèria d'aigües establertes en els articles 117 i 144.1.g) de l'Estatut d'Autonomia de Catalunya, aprovat per Llei Orgànica 6/2006, de 19 de juliol, atesa la competència del Govern per aprovar l'estatut de l'Agència Catalana de l'Aigua com a desenvolupament reglamentari de la seva estructura organitzativa i del règim de funcionament, establerta en l'article 11.3 de l'esmentat Text refós de la legislació en matèria d'aigües de Catalunya, aprovat per Decret legislatiu 3/2003, de 4 de novembre, així com en l'article 26.o) de la Llei 13/2008, de 5 de novembre, de la presidència de la Generalitat i del Govern;
Amb l'informe previ i favorable del Consell d'Administració de l'Agència Catalana de l'Aigua, d'acord amb el dictamen previ de la Comissió Jurídica Assessora, a proposta del Conseller de Medi Ambient i Habitatge, i d'acord amb el Govern,
Mentre no es constitueixin efectivament els consells de conca regulats en els Estatuts aprovats per aquest Decret, la participació pública en la gestió de l'aigua seguirà duent-se a terme mitjançant la Comissió de Desembassament, de conformitat amb l'establert en el Reial decret Legislatiu 1/2001, de 20 de juliol, pel qual s'aprova el Text refós de la Llei d'aigües, i en les seves normes reglamentàries de desenvolupament.
Queden derogades les normes següents:
Decret 125/1999, de 4 de maig, d'aprovació dels Estatuts de l'Agència Catalana de l'Aigua.
Decret 218/1999, de 27 de juliol, de modificació del Decret 125/1999, de 4 de maig, d'aprovació dels Estatuts de l'Agència Catalana de l'Aigua.
Decret 73/2001, de 20 de febrer, de modificació del Decret 125/1999, de 4 de maig, d'aprovació dels Estatuts de l'Agència Catalana de l'Aigua.
Decret 252/2002, de 22 d'octubre, pel qual es regulen els òrgans de gestió en règim de participació de l'Agència Catalana de l'Aigua.
L'empresa pública catalana creada per la Llei 25/1998, de 31 de desembre, de mesures administratives, fiscals i d'adaptació a l'euro, i regulada en aquests Estatuts es denomina Agència Catalana de l'Aigua.
2.1 El domicili de l'Agència, per a qualsevol tipus d'efectes legals, radica a Barcelona, sens perjudici de l'establiment de dependències en els àmbits territorials que es determinin, per tal de donar compliment a les funcions específiques de l'Agència i fer efectiu el principi de desconcentració de funcions.
2.2 La divisió dels àmbits territorials d'actuació de l'Agència per a l'exercici de les seves funcions és aprovada per decret del Govern, un cop escoltat el Consell d'Administració d'aquesta.
3.1 L'Agència és una entitat de dret públic amb personalitat jurídica pròpia i plena capacitat d'actuar per al compliment de les seves funcions.
3.2 L'Agència pot adquirir, com a beneficiària, fins i tot per expropiació forçosa, posseir, reivindicar, permutar, gravar o alienar tota classe de béns, concertar crèdits, establir contractes, proposar la constitució de mancomunitats i altres modalitats associatives d'ens locals, formalitzar convenis, executar, contractar i explotar obres i serveis, atorgar ajuts, obligar-se, interposar recursos i exercir les accions que li corresponen com a administració hidràulica d'acord amb la normativa aplicable en aquesta matèria.
3.3 L'Agència es regeix pel Text refós de la legislació en matèria d'aigües de Catalunya aprovat pel Decret legislatiu 3/2003, de 4 de novembre, i les seves disposicions de desplegament; pel Text refós de la Llei 4/1985, de 29 de març, de l'Estatut de l'Empresa Pública Catalana, aprovat pel Decret legislatiu 2/2002, de 24 de desembre; pels presents Estatuts i l'altra normativa d'aplicació general.
4.1 L'Agència resta adscrita al departament competent en matèria de medi ambient.
4.2 El control d'eficàcia administrativa de l'Agència l'exerceix la persona titular del departament competent en matèria de medi ambient, sens perjudici del que disposa la legislació vigent.
5.1 L'Agència, com a entitat responsable en matèria d'aigües en l'àmbit de les competències que corresponen a la Generalitat de Catalunya, d'acord amb els articles 7.1 i 8.1 del Text refós de la legislació en matèria d'aigües de Catalunya, exerceix les funcions establertes en l'article 8.2 de l'esmentada norma i aquelles altres que li corresponguin d'acord amb la normativa sobre la matèria.
5.2 L'Agència exerceix la seva activitat garantint la màxima eficàcia en el compliment de les seves funcions i en la prestació dels seus serveis, d'acord amb el principi de participació de les persones usuàries i amb ple respecte per les competències que corresponen a altres administracions i pels drets i interessos dels/de les particulars.
5.3 L'Agència ha de promoure les relacions de col·laboració amb la resta d'administracions competents en matèria d'aigües i obres hidràuliques, amb les comunitats d'usuaris/usuàries i de regants i altres corporacions que utilitzen l'aigua, i amb els/les particulars.
6.1 El Consell d'Administració és l'òrgan de govern de l'Agència.
6.2 El director és l'òrgan de direcció i representació de l'Agència.
6.3 El gerent és l'òrgan de gestió de l'Agència.
6.4 El Consell per a l'Ús Sostenible de l'Aigua és l'òrgan d'assessorament de l'Agència i de participació en l'elaboració dels instruments de la planificació hidrológica.
6.5 Les comissions de desembassament són els òrgans de gestió en règim de participació de l'Agència.
6.6 El Consell de la Xarxa d'Abastament Ter-Llobregat és l'òrgan d'adopció de decisions en relació amb la gestió de les instal·lacions que integren la xarxa d'abastament Ter-Llobregat, que no estiguin atribuïdes a altres òrgans.
6.7 La composició dels òrgans col·legiats respon a criteris de representació i participació paritària de dones i homes.
A aquest efecte, ha de procurar-se assolir la presència en aquests òrgans d'un nombre d'homes i dones que representi un mínim de la meitat del nombre total de persones vocals.
6.8 En tot allò no regulat en aquests Estatuts, el règim d'adopció d'acords i de funcionament dels òrgans col·legiats és l'establert a la normativa aplicable als òrgans col·legiats de l'Administració de la Generalitat i en les normes de funcionament intern que, si s'escau, aprovin aquests òrgans.
7.1 El Consell d'Administració és integrat per les persones membres següents:
a) La persona titular del Departament d'adscripció de l'Agència Catalana de l'Aigua que n'exerceix la presidència, i la persona titular de la Direcció de l'Agència, que n'exerceix la vicepresidència.
b) Set persones vocals representants de l'Administració de la Generalitat: tres persones representants del departament d'adscripció de l'Agència Catalana de l'Aigua i una persona representant per cadascun dels departaments competents en les següents matèries: presidència, economia, agricultura i ramaderia, i administracions locals.
c) Una persona vocal representant de l'Administració General de l'Estat.
d) Dues persones vocals representants de les administracions locals competents designades de manera que cada vocalia sigui proposada per cadascuna de les dues organitzacions d'ens locals més representatives.
e) Sis persones vocals representants de les persones usuàries de l'aigua: dues persones vocals corresponents als usos domèstics escollides d'entre les organitzacions més representatives dels seus interessos; dues persones vocals corresponents als usos industrials escollides d'entre les organitzacions més representatives dels seus interessos, una persona vocal corresponent als usos agraris i ramaders escollida d'entre les organitzacions més representatives dels seus interessos, i una persona vocal proposada per l'Àrea Metropolitana de Barcelona, en tant que usuària per títol de l'aigua.
Les dues vocalies en representació dels usos industrials són ocupades rotatòriament, en les corresponents sessions del consell d'administració, per dues de les persones que proposin les organitzacions més representatives dels interessos industrials.
Així mateix, la vocalia en representació dels usos agraris i ramaders és ocupada rotatòriament, en les corresponents sessions del consell d'administració, per una de les persones que proposin les organitzacions més representatives dels interessos agraris i ramaders.
Correspon als departaments competents en matèria d'agricultura i d'indústria, indicar quines són les organitzacions més representatives dels respectius interessos, atès l'establert a la vigent legislació sectorial.
7.2 Les persones membres del Consell d'Administració, que no ho siguin per raó del càrrec, i els seus/les seves suplents són designats/designades pel/per la conseller/a competent en matèria de medi ambient a proposta dels organismes i les entitats indicats en l'apartat anterior.
7.4 Un/a lletrat/da de l'Agència, que és designat/da pel/per la President/a del Consell d'Administració, actua com a secretari/secretària, lliura les certificacions dels acords i conserva els llibres oficials.
8.1 El Consell d'Administració és l'òrgan de govern en règim de participació de l'Agència i exerceix les funcions que li atribueix l'article 11.7 del Text refós de la legislació en matèria d'aigües de Catalunya i les altres funcions que preveuen aquests Estatuts com són:
a) Aprovar les bases reguladores i resoldre l'atorgament de subvencions, de conformitat amb el que estableix la vigent legislació en matèria de finances de la Generalitat de Catalunya, sens perjudici de la facultat de delegar l'atorgament en la Direcció o en la Gerència.
b) Adoptar decisions sobre el repartiment i assignació de recursos hídrics de la xarxa Ter-Llobregat.
c) Autoritzar la incorporació de nous abastaments al proveïment des de la xarxa Ter-Llobregat o l'ampliació dels existents, a proposta del Consell de la Xarxa Ter-Llobregat.
d) Ordenar la suspensió, la substitució o la intervenció en relació amb la prestació del servei d'abastament d'aigua des de la Xarxa Ter-Llobregat.
e) Fixar el règim d'explotació dels embassaments i dels aqüífers subterranis, al qual s'ha d'adaptar la utilització coordinada dels aprofitaments existents.
f) Fixar el règim d'explotació conjunta de les aigües superficials i subterrànies.
g) Determinar els sistemes de control efectiu dels cabals utilitzats i dels abocats al domini públic hidràulic que s'hagin d'establir per garantir els drets existents, mesurar el volum de les aigües realment consumit o utilitzat, permetre la correcta planificació i administració dels recursos i assegurar la qualitat de l'aigua.
h) Declarar els aqüífers o masses d'aigües subterrànies com a salinitzats o en procés d'estar-ho, així com declarar les masses d'aigua en risc de no complir els objectius establerts a la planificació hidrològica.
i) Fixar els perímetres de protecció dins dels quals no és possible l'atorgament de noves concessions d'aigües subterrànies, llevat que les persones titulars preexistents estiguin constituïdes en comunitats d'usuaris i usuàries.
j) Fixar els perímetres de protecció de l'aqüífer o massa d'aigua subterrània en els quals és necessària l'autorització de l'Agència per a la realització d'obres d'infraestructura, extracció d'àrids o altres activitats o instal·lacions que puguin afectar-lo.
8.2 Les propostes al Consell d'Administració es fan mitjançant el/la director/a de l'Agència.
9.1 El Consell d'Administració es reuneix almenys una vegada cada tres mesos.
9.2 El vot del president o de la presidenta és diriment en cas d'empat.
9.3 Les persones membres del Consell d'Administració tenen dret a percebre dietes per l'assistència a les reunions, d'acord amb el que estableix la normativa vigent.
9.4 Quan concorrin raons d'urgència la Presidència del Consell d'Administració pot resoldre motivadament el tractament d'assumptes de la seva competència mitjançant procediment escrit sense necessitat de constituir de manera presencial el Consell.
Adoptada l'esmentada resolució, es posa a disposició de les persones membres del Consell, juntament amb la documentació relativa a els assumptes a tractar.
Les persones membres disposen d'un termini de tres dies hàbils, comptadors a partir de l'endemà del dia en què aquesta documentació es posa a la seva disposició, per manifestar per escrit la seva posició, opinió o qualsevol observació que estimin oportú en relació als assumptes a tractar.
Transcorregut aquest termini, les persones membres disposen d'un altre termini de tres dies hàbils per poder contrastar i defensar llurs posicions respectives.
Finalitzat aquest termini, les persones membres disposen d'un dia hàbil per emetre per escrit el seu vot en relació a les qüestions debatudes.
Una proposta es considera acceptada si rep el vot afirmatiu del nombre de persones vocals que és necessari per a la seva adopció.
S'entén que una persona vocal dona el seu vot afirmatiu a una proposta quan, un cop ha transcorregut el termini establert, no formula cap objecció.
En el cas que una tercera part de les persones vocals formulin objeccions a una proposta, aquesta ha de ser debatuda a la propera sessió presencial del Consell, la qual ha de ser convocada de manera urgent.
Les normes de règim intern de les que es doti el Consell d'Administració han de regular amb detall el desenvolupament d'aquest procediment.
El sistema de participació en aquest procediment escrit de les persones que ocupen de manera rotatòria la vocalia en representació dels usos agraris i ramaders de l'aigua i les vocalies en representació dels usos industrials es determina de conformitat amb el previst a l'apartat 1 de l'article 7 d'aquests Estatuts.
9.5 El procediment escrit no pot emprar-se per a l'adopció dels acords relatius al que estableixen les lletres a), b), c) i d) de l'article 11.7 del Text refós de la legislació en matèria d'aigües de Catalunya, ni dels relatius al que estableixen les lletres b), c) i d) de l'apartat 1 de l'article 8 d'aquests Estatuts.
10.1 El director/la directora és l'òrgan executiu que dirigeix i representa l'Agència i que exerceix les funcions que li atribueixen els articles 11.11 i concordants del Text refós de la legislació en matèria d'aigües de Catalunya, aquests Estatuts i qualsevol altra funció que no estigui atribuïda de forma expressa a cap altre òrgan de l'Agència.
10.2 Així mateix, correspon al director/a la directora:
a) Aprovar la classificació dels embassaments del Districte de Conca Fluvial de Catalunya en relació amb la pràctica d'usos recreatius.
b) En relació amb la Xarxa d'Abastament Ter-Llobregat, l'adopció de les mesures provisionals que siguin necessàries per protegir el domini públic i per assegurar la prestació del servei públic d'abastament d'aigua, la imposició de multes coercitives i la incoació d'expedients sancionadors, de conformitat amb l'apartat 1 de l'article 33 del Text refós de la legislació en matèria d'aigües de Catalunya, i l'atorgament de les autoritzacions a les què fa referència l'apartat 2 de l'esmentat article 33.
11.1 El/la gerent és l'òrgan de gestió i administració ordinàries de l'Agència que actua sota les directrius del/de la director/a i que exerceix les funcions que li atribueix l'article 11.13 del Text refós de la legislació en matèria d'aigües de Catalunya i les altres que li siguin delegades pel/per la director/a.
11.2 El/la gerent assisteix a les sessions del Consell d'Administració, amb veu però sense vot.
11.3 Així mateix correspon al/a la gerent:
a) Preparar per a la direcció la proposta d'estructura interna de les àrees i divisions de l'Agència que aquesta ha de sotmetre a la consideració del consell d'administració.
b) Establir les directrius per millorar i racionalitzar el funcionament de les àrees, divisions i altres unitats en què s'estructura l'Agència.
c) Determinar els mètodes de treball per millorar la prestació dels serveis de l'Agència.
d) Impulsar els relacions amb les persones usuàries i els agents econòmics i socials.
12.1 El Consell per a l'Ús Sostenible de l'Aigua és integrat per les persones vocals següents:
a) Quatre persones vocals representants de les administracions locals designades dues per cadascuna de les dues organitzacions d'ens locals més representatives a Catalunya.
b) Una persona vocal representant de l'Àrea Metropolitana de Barcelona.
c) Dues persones vocals representants de les entitats ambientals designades de la següent manera: una persona per cadascuna de les dues entitats ambientals més representatives de Catalunya que tinguin com a objecte la protecció de les aigües, escollides atenent el seu àmbit territorial d'actuació i nombre de persones afiliades.
d) Dues persones vocals representants de les organitzacions sindicals amb més implantació a Catalunya.
e) Dues persones vocals representants de les universitats públiques de Catalunya designades a proposta del Consell Interuniversitari de Catalunya.
f) Una persona vocal representant dels col·legis professionals competents en la matèria, designada a proposta de l'Associació Intercol·legial de Col·legis Professionals de Catalunya.
g) Dues persones vocals representants de les entitats d'abastament i proveïment d'aigües designades de la següent manera: una per cadascuna de les dues associacions més representatives.
h) Vuit persones vocals representants dels usos recreatius, industrials, agraris i ramaders de l'aigua escollides de la següent manera:
Dues persones representants dels usos recreatius de l'aigua designades per les organitzacions i associacions més representatives dels seus interessos.
Dues persones representants dels usos industrials de l'aigua designades per les organitzacions i associacions més representatives dels seus interessos.
Quatre persones representants dels usos agraris i ramaders de l'aigua designades per les organitzacions i associacions més representatives dels seus interessos.
i) Una persona vocal representant de l'associació de consumidors i consumidores i d'usuaris i usuàries més representativa.
j) Una persona vocal representant de l'associació de veïns i veïnes més representativa.
k) Una persona experta en la matèria designada per la persona titular del Departament competent en matèria de medi ambient.
12.2 Els/Les vocals del Consell i els seus/les seves suplents són nomenats/nomenades pel/per la conseller/a competent en matèria de medi ambient, a proposta de les entitats i les associacions esmentades en l'apartat anterior per un període de dos anys prorrogables dos anys més de manera automàtica tret que aquestes entitats i associacions manifestin el contrari.
12.3 Les persones membres del Consell per a l'Ús Sostenible de l'Aigua poden percebre drets d'assistència així com dietes en cas que s'hagin de desplaçar fora del lloc on tinguin fixada la seva residència oficial, de conformitat amb el que estableix la normativa vigent.
12.4 El/La conseller/a titular del departament competent en matèria de medi ambient i el director/a de l'Agència Catalana de l'Aigua poden assistir i participar, amb veu però sense vot, en les sessions del Consell per a l'Ús Sostenible de l'Aigua, prèvia comunicació al/a la seu/seva president/a.
12.5 A les sessions del Consell per a l'Ús Sostenible de l'Aigua i a les reunions de les seves comissions i grups de treball hi poden assistir i participar a títol de convidats/convidades, amb veu però sense vot, representants d'entitats i associacions no membres del Consell.
Les normes de règim intern del Consell estableixen la manera en què es concreta l'esmentada participació.
12.6 Així mateix, també poden assistir i participar, amb veu però sense vot, en les sessions del Consell i de les seves comissions i grups de treball de la manera que estableixen les seves normes de règim intern, altres persones al servei de l'Agència Catalana de l'Aigua i/o persones expertes en la matèria.
13.1 El Consell per a l'Ús Sostenible de l'Aigua exerceix les següents funcions:
a) L'assessorament i la formulació de propostes d'actuació en matèria de política de l'aigua.
b) La formulació de propostes i l'emissió d'informes sobre la planificació hidrològica i les seves actualitzacions i revisions, de la manera que estableix el Reglament de la planificació hidrològica, aprovat pel Decret 380/2006, de 10 d'octubre.
c) L'emissió d'informes sobre els projectes de disposicions generals que afectin l'àmbit hidrològic.
d) Fer el seguiment de les seves propostes i d'aquells temes que hagin estat objecte del seu informe.
e) Aportar informació a l'Agència en relació amb els resultats de l'aplicació de les mesures previstes en els instruments de la planificació hidrològica pel que fa a l'assoliment dels objectius ambientals.
f) Ser informat dels efectes sobre l'estat de les masses d'aigua derivats de l'aplicació dels instruments de la planificació.
g) Col·laborar amb l'Agència Catalana de l'Aigua en l'anàlisi de la informació actualitzada del volum i el règim d'utilització de l'aigua en les diferents èpoques de l'any.
h) Realitzar el seguiment de l'execució dels programes d'actuació i dels plans d'ordenació previstos per la legislació, respectivament, per als casos de masses d'aigua en risc de no assolir els objectius ambientals i en cas de salinització.
i) La formulació de propostes en relació amb la gestió i el règim d'aprofitament de les masses d'aigua superficial i dels aqüífers que es trobin fora de l'àmbit territorial de les comissions de desembassament.
j) En general la formulació de propostes a l'Agència Catalana de l'Aigua i qualsevol altra funció de caire consultiu que li encomanin els òrgans de govern i direcció de l'Agència Catalana de l'Aigua.
13.2 Els informes i les propostes que formuli el Consell per a l'Ús Sostenible de l'Aigua són sol·licitats pel/per la Director/a de l'Agència Catalana de l'Aigua i no tenen caràcter vinculant.
13.3 Els informes s'han d'emetre en el termini d'un mes, ampliable fins a un màxim de tres mesos en casos d'especial complexitat.
13.4 L'Agència dóna al Consell per a l'Ús Sostenible de l'Aigua el suport material i personal necessari per a l'exercici de les seves funcions.
14.1 El règim de funcionament del Consell per a l'Ús Sostenible de l'Aigua és l'establert en aquest article, a les normes de règim intern que, si s'escau, aprovi el propi Consell i, supletòriament, a la normativa aplicable als òrgans col·legiats de l'Administració de la Generalitat de Catalunya.
14.2 El Consell per a l'Ús Sostenible de l'Aigua elegeix un/a president/a i un/a vicepresident/a entre els seus membres per un període de dos anys renovable per dos anys més.
El/La president/a convoca les sessions del Consell, proposa l'ordre del dia i en dirigeix els debats.
14.3 El/la president/a del Consell per a l'Ús Sostenible de l'Aigua pot assistir a les sessions del Consell d'Administració de l'Agència Catalana de l'Aigua com a convidat/convidada amb veu però sense vot per rebre informació, exposar l'opinió o traslladar les propostes formulades per l'òrgan que presideix.
14.4 En cas de vacant, absència o malaltia del/de la president/a, les seves funcions seran exercides pel/per la vicepresident/a.
Si també faltés el vicepresident/a, assumirà les esmentades funcions el conseller o consellera més antic/ga.
En cas de que més d'un conseller o consellera tinguin idèntica antiguitat, les exercirà el/la de més edat.
14.5 La secretaria del Consell per a l'Ús Sostenible de l'Aigua l'exerceix una persona al servei de l'Agència Catalana de l'Aigua.
14.6 Una persona representant permanent de l'Agència Catalana de l'Aigua designada pel/per la director/a assisteix amb veu però sense vot a les sessions del Consell per a l'Ús Sostenible de l'Aigua.
14.7 El Consell per a l'Ús Sostenible de l'Aigua es reuneix en sessió ordinària almenys cada tres mesos, sens perjudici que pugui reunir-se en sessió extraordinària quan el/la director/a de l'Agència Catalana de l'Aigua així ho sol·liciti.
14.8 El Consell per a l'Ús Sostenible de l'Aigua pot acordar que determinats/des vocals es reuneixin en grups de treball per tal d'elaborar propostes o informes en relació a determinades matèries que traslladaran al plenari del Consell a través de la seva inclusió en el corresponent ordre del dia per part del/de la president/a.
15.1 Les comissions de desembassament del Districte de Conca Fluvial de Catalunya són:
a) La comissió de desembassament de la Muga, que exerceix les seves funcions en el tram regulat de la Muga, ententent-se com a tal el situat aigües avall de l'embassament de Boadella.
b) La comissió de desembassament del Ter i del Llobregat que exerceix les seves funcions en els trams regulats dels rius Ter i Llobregat, entenent-se com a tals els situats aigües avall dels seus embassaments.
c) La comissió de desembassament del Foix, que exerceix les seves funcions aigües avall del pantà del Foix.
d) La comissió de desembassament del Riudecanyes que exerceix les seves funcions aigües avall del pantà de Riudecanyes.
15.2 Les comissions de desembassament tenen la composició següent:
a) Una persona representant designada per cadascun dels departaments de la Generalitat competents en matèria d'agricultura i ramaderia, de energia, d'indústria i de medi ambient.
b) Dues persones representants dels ens locals de l'àmbit territorial de la comissió designades una per cadascuna de les dues organitzacions d'ens locals més representatives de Catalunya.
c) Una persona representant dels usos de l'aigua per a l'abastament de les poblacions de l'àmbit territorial designades per associacions de companyies privades de subministrament d'aigua més representatives en l'esmentat àmbit.
d) Una persona representant dels usos d'aigua per a l'abastament de les poblacions designada per cadascuna de les empreses o entitats amb drets d'aprofitament inscrits o en tràmit d'inscripció al Registre d'aigües superiors al valor establert per a cada comissió a l'annex.
Les persones usuàries individuals que tinguin inscrits o en tràmit d'inscripció al Registre uns drets d'aprofitament inferiors a l'esmentat valor poden agrupar-se fins a assolir-lo per tal de designar de manera conjunta a una persona representant.
e) Una persona representant dels usos domèstics de l'aigua, designada per l'associació més representativa dels/de les consumidors/es i usuaris/usuàries dins de l'àmbit territorial corresponent.
f) Dues persones representants dels usos industrials de l'aigua per a la generació d'energia hidroelèctrica a l'àmbit territorial designades una per l'entitat més representativa del sector i l'altre per la companyia elèctrica més representativa.
g) Dues persones representants de la resta d'usos industrials de l'aigua a l'àmbit territorial designades per les entitats més representatives dels seus interessos.
h) Dues persones representants dels usos agraris i ramaders de l'aigua, escollides una per cadascuna de les dues organitzacions professionals agràries que tinguin la consideració de més representatives.
i) Una persona representant dels usos agraris de l'aigua designada per cadascuna de les comunitats d'usuaris/usuàries i regants que s'hagin constituït legalment per a l'aprofitament dels recursos hidràulics procedents de l'àmbit territorial amb drets d'aprofitament inscrits o en tràmit d'inscripció al Registre d'aigües superiors al valor establert per a cada comissió a l'annex.
Les comunitats i les persones usuàries individuals que tinguin inscrits o en tràmit d'inscripció al Registre uns drets d'aprofitament inferiors a l'esmentat valor poden agrupar-se fins a assolir-lo per tal de designar de manera conjunta a una persona representant.
j) Una persona representant dels usos recreatius de l'aigua que es practiquin a l'àmbit territorial designada per l'associació més representativa d'aquests usos amb implantació territorial a l'esmentat àmbit.
k) Una persona representant de l'entitat ambiental més representativa en l'àmbit territorial corresponent que tingui com a objecte estatutari la protecció dels ecosistemes fluvials del corresponent àmbit territorial.
l) Quatre persones al servei de l'Agència Catalana de l'Aigua designades per la seva direcció.
15.3 A més de les persones vocals esmentades en l'apartat anterior, la Comissió de Desembassament del Ter i del Llobregat s'integra també per:
a) Una persona representant de l'Àrea Metropolitana de Barcelona.
b) Una persona representant dels usos de l'aigua per a abastament domiciliari designada per l'entitat que presta el servei d'abastament d'aigua des de la Xarxa d'Abastament Ter-Llobregat.
15.4 Les persones vocals de la Comissió de desembassament i les seves persones suplents són nomenades per la direcció de l'Agència Catalana de l'Aigua, a proposta de les entitats, les associacions i els òrgans esmentats en els apartats anteriors per un període de dos anys prorrogables dos anys més de manera automàtica, tret que aquestes entitats i associacions manifestin el contrari.
15.5 El director o directora o la persona representant de l'Agència Catalana de l'Aigua en qui delegui exerceix la presidència de les comissions de desembassament.
La secretaria és assumida per una de les persones representants de l'Agència Catalana de l'Aigua.
16.1 Les comissions de desembassament tenen les següents funcions:
a) La formulació de propostes de reserva de recursos hídrics.
b) La formulació de propostes relatives a la gestió i a la prevenció de futures situacions extremes com ara les de sequera i inundacions, així com avingudes i riuades.
c) La formulació de propostes relatives al règim adient de gestió i explotació dels embassaments i aqüífers.
d) La formulació de propostes relatives al règim adient de recàrrega artificial d'aqüífers.
e) La formulació de propostes per tal de coordinar l'explotació de les obres hidràuliques i dels recursos d'aigua, tot respectant els drets derivats de les corresponents autoritzacions i concessions.
f) El seguiment del desenvolupament de les obres que s'hi realitzin, tant si aquestes obres es realitzen per compte exclusiu de l'Administració hidràulica, com si es duen a terme amb la participació econòmica de les persones interessades.
g) L'audiència en l'elaboració de l'estudi econòmic del cànon de regulació.
16.2 La comissió de desembassament es reuneix dues vegades a l'any en sessió ordinària una a la primavera i una a la tardor.
A banda d'aquestes sessions ordinàries, es poden celebrar sessions extraordinàries si ho decideix la presidència o si ho sol·licita una tercera part dels seus membres.
16.3 En supòsits d'avingudes, sequeres o altres circumstàncies hidrològiques excepcionals l'Agència Catalana de l'Aigua pot adoptar les mesures de gestió dels recursos hídrics que consideri oportunes, inclosos els embassaments i desembassaments extraordinaris, sense necessitat d'escoltar amb caràcter previ les comissions de desembassament.
Aquestes mesures, quan siguin necessàries, són adoptades per la persona titular de la direcció l'Agència, amb l'assessorament d'un comitè permanent integrat per les persones responsables de les unitats organitzatives que exerceixen les funcions d'inspecció i policia de lleres, de gestió dels recursos hídrics, d'explotació de preses i embassaments i d'execució d'actuacions.
En tot cas, les comissions de desembassament han de ser informades de les esmentades mesures amb posterioritat a la seva adopció.
17.1 El Consell de la Xarxa d'Abastament Ter-Llobregat és integrat per representants de la Generalitat, de les entitats locals destinatàries de l'abastament des de l'esmentada xarxa i de la ciutadania.
17.2 El Consell de la Xarxa d'Abastament Ter-Llobregat és integrat per les persones membres següents:
a) La persona titular de la Direcció de l'Agència Catalana de l'Aigua que n'exerceix la presidència.
b) La persona titular de la Gerència de l'Agència Catalana de l'Aigua.
c) Sis persones vocals representants de l'Administració de la Generalitat designades a proposta dels departaments competents en les matèries següents: aigua, economia, salut, indústria, Administració local i afers socials.
d) Una persona representant de l'Àrea Metropolitana de Barcelona.
e) Quatre persones vocals en representació de les administracions locals que es troben dins de l'àmbit d'abastament des de la xarxa Ter-Llobregat, designades de manera que dues vocalies siguin proposades per cadascuna de les dues organitzacions d'ens locals més representatives.
f) Dues persones vocals en representació de la ciutadania, designades per l'organització de defensa de les persones consumidores més representativa a l'àmbit d'abastament des de la xarxa Ter-Llobregat i l'entitat ecologista més representativa al mateix àmbit.
17.4 Actua com a secretari/secretària del Consell de la Xarxa d'Abastament Ter-Llobregat, la mateixa persona que exerceix la secretaria del Consell d'Administració.
18.1 El consell de la xarxa d'abastament Ter-Llobregat té les següents funcions:
a) Aprovar les directrius generals d'explotació de la xarxa d'abastament Ter-Llobregat.
b) Aprovar, de conformitat amb l'establert a la vigent planificació hidrològica, els plans d'obres, instal·lacions i serveis en relació amb la xarxa d'abastament Ter-Llobregat, així com el programa d'explotació general.
c) Autoritzar els actes d'adquisició, disposició, alienació o transacció de béns vinculats a la xarxa d'abastament Ter-Llobregat, la desafectació de béns de domini públic afectats a la prestació del servei d'abastament o l'adscripció d'altres que no ho estiguin, de conformitat amb l'establert a la vigent legislació en matèria de patrimoni de la Generalitat de Catalunya.
d) Aprovar el reglament intern de prestació del servei d'abastament des de la xarxa Ter-Llobregat i fixar-ne els objectius d'eficiència.
e) Establir les condicions generals d'incorporació de nous abastaments al proveïment des de la xarxa Ter-Llobregat i proposar al consell d'administració la incorporació de nous abastaments o l'ampliació dels existents.
f) Aprovar directrius o instruccions tècniques en relació amb el bon funcionament, conservació i manteniment de les instal·lacions de la xarxa Ter-Llobregat.
g) Fixar els criteris d'explotació coordinada de les diverses xarxes en relació amb les administracions afectades i les entitats subministradores.
h) Aprovar les seves normes de funcionament intern.
i) Determinar la quota de connexió en cas d'incorporació de noves poblacions a l'abastament des de la xarxa.
j) Elevar a l'òrgan competent de la Generalitat la proposta de tarifes a aplicar.
k) Establir la dotació anual del fons de sequera adreçat a finançar les despeses addicionals de funcionament de les infraestructures de producció i potabilització d'aigua per fer front a situacions de sequera.
18.2 El Consell de la Xarxa d'Abastament Ter-Llobregat es reuneix almenys una vegada cada tres mesos.
18.3 Les persones membres del Consell tenen dret a percebre dietes per l'assistència a les reunions, d'acord amb el que estableix la normativa vigent.
19.1 L'Agència Catalana de l'Aigua s'estructura amb caràcter bàsic en àrees i divisions.
19.2 Les àrees de l'Agència són les següents:
19.3 Són divisions de l'Agència Catalana de l'Aigua: la divisió de sistemes d'informació, la divisió de recursos, la divisió de recursos humans i la divisió d'assessoria jurídica.
19.4 El Consell d'Administració de l'Agència Catalana de l'Aigua, a proposta del seu/de la seva director/a, desenvolupa l'estructura interna de les àrees i divisions de l'Agència i distribueix les corresponents funcions entre les unitats organitzatives resultants.
19.5 El/La director/a de l'Agència Catalana de l'Aigua, a proposta del/de la Gerent designa les persones responsables de les àrees, divisions i altres unitats organitzatives en què s'estructura l'Agència.
20.1 Les àrees de l'Agència Catalana de l'Aigua tenen atribuïdes les funcions següents:
Duu a terme les actuacions necessàries per a l'elaboració de la proposta de planificació i ordenació del medi hídric; l'administració, el seguiment i el control de les masses d'aigua i del medi i de la seva utilització, llevat del relatiu als usos dels recursos hídrics, mitjançant l'exercici de les tècniques d'intervenció administrativa atribuïdes a l'Agència Catalana de l'Aigua.
Duu a terme les actuacions necessàries per a l'elaboració de la proposta de planificació de l'abastament d'aigua a Catalunya i de la resta d'usos dels recursos hídrics; explota els embassaments adscrits a l'Agència Catalana de l'Aigua; controla i supervisa les xarxes bàsiques d'abastament, inclosa la xarxa bàsica Ter-Llobregat, i duu a terme l'ordenació i la concessió dels usos de l'aigua.
Duu a terme les actuacions necessàries per a l'elaboració de la proposta de planificació del sanejament de les aigües residuals a Catalunya; explota el conjunt d'obres i d'actuacions derivades de l'esmentada planificació, tant infraestructurals com de reposició i millora; en fa el seguiment de la gestió econòmica; i exerceix les funcions que corresponen a l'Agència Catalana de l'Aigua en relació amb els sistemes públics de sanejament com l'alta inspecció.
Duu a terme la gestió, recaptació, administració i control dels ingressos de l'Agència Catalana de l'Aigua, quan s'escau, tramita els expedients relatius a les infraccions en matèria tributària i executa les actuacions necessàries per fer efectives les previsions de l'anàlisi econòmica del cicle integral de l'aigua.
Projecta i executa el conjunt d'actuacions necessàries derivades de la planificació del cicle integral de l'aigua, tant infrastructurals com de reposició i millora del medi, duent a terme les accions pròpies de gestió, incloses les relatives a l'aprovació i expropiació.
20.2 Les divisions de l'Agència tenen atribuïdes les funcions següents:
a) Divisió de sistemes de la informació:
Elabora i executa el pla director informàtic de l'Agència, organitza i desenvolupa els sistemes d'informació i duu a terme el manteniment dels programes i dels equips informàtics.
Administra el patrimoni de l'Agència i els recursos materials de l'Agència i gestiona els serveis generals, la comptabilitat, la tresoreria i l'endeutament de l'Agència.
Administra els recursos humans.
d) Divisió d'assessoria jurídica:
Constitueix l'assessoria jurídica pròpia de l'Agència Catalana de l'Aigua i, d'acord amb el que estableix l'article 15.2 i 3 del Decret 57/2002, de 19 de febrer, de modificació del Decret 257/1997, de 30 de setembre, pel qual s'aprova el Reglament dels serveis jurídics de l'Administració de la Generalitat de Catalunya, assessora en dret al/a la director/a de l'Agència i als diferents òrgans de govern i de gestió d'aquesta, tot coordinant la seva activitat amb la del Gabinet Jurídic de la Generalitat.
20.3 Les àrees i divisions també exerceixen funcions anàlogues a les indicades i les altres que els encomani la direcció de l'Agència per motius d'eficàcia i d'una millor gestió.
21.1 L'aprovació dels plans i programes i altres instruments que formen part de la planificació hidrològica implica la declaració d'utilitat pública de les obres projectades, als efectes de l'expropiació d'immobles.
21.2 La necessitat d'ocupació dels béns i drets afectats s'entén implícita en l'aprovació dels projectes d'obres que continguin una descripció material i jurídica dels béns o drets que es considerin de necessària expropiació.
En cas contrari, l'Agència ha de formular una relació concreta i individualitzada dels béns i drets afectats.
21.3 L'Agència té la condició de beneficiària en l'adquisició de béns per expropiació forçosa.
21.4 Mitjançant acord del Govern de la Generalitat es pot declarar la ocupació urgent dels béns afectats per l'expropiació forçosa, en la qual s'inclou la imposició de servituds o qualsevol altra intervenció administrativa que impliqui la privació singular de propietat o de drets o d'interessos patrimonials legítims.
22.2 L'òrgan de contractació és el/la director/a de l'Agència.
22.3 Les meses de contractació estan integrades de la manera següent:
a) El/La gerent de l'Agència, que les presideix.
c) Un/a lletrat/lletrada de l'Assessoria Jurídica.
El/la vocal, el/la lletrat/lletrada de l'Assessoria Jurídica i el/la secretari/secretària són designats/des pel director/per la directora de l'Agència d'entre el seu personal.
22.4 El/la gerent pot delegar la presidència de la mesa de contractació en els termes establerts per la normativa sobre organització i procediment administratiu que sigui aplicable.
22.5 En el cas que es creï l'òrgan de control economicofinancer a què fa referència l'article 30.3 d'aquests Estatuts, la composició de la mesa de contractació ha d'ajustar-se al que disposa el Decret 325/1996, d'1 d'octubre, sobre el funcionament dels òrgans de control economicofinancer intern en les empreses públiques de la Generalitat de Catalunya.
23.1 L'Agència pot proposar al Govern de la Generalitat, quan sigui necessari per a l'execució de les activitats de la seva competència, la creació de societats mercantils i la participació en qualsevol altra societat constituïda per ens públics o particulars.
23.2 La constitució i participació en societats es regeix pel Text refós de la Llei 4/1985, de 29 de març, de l'Estatut de l'Empresa Pública Catalana, i per la resta de normativa que sigui aplicable.
24.1 L'Agència pot proposar, mitjançant el Departament al qual resta adscrita, la constitució de consorcis amb altres administracions públiques per a finalitats d'interès comú o amb entitats privades sense ànim de lucre que tinguin finalitats d'interès públic concurrents amb les de l'Administració pública.
24.2 La constitució de consorcis o la participació o integració de l'Agència en els ja constituïts ha de ser autoritzada pel Govern de la Generalitat.
25.1 L'Agència pot promoure la constitució i la dotació de mancomunitats o de qualsevol altra modalitat associativa d'ens locals prevista a la normativa aplicable, amb la finalitat de dur a terme actuacions en matèria d'aigües, especialment pel que fa a l'abastament, el sanejament o la gestió integrada de l'aigua.
25.2 El procediment de constitució de les mancomunitats i de les altres figures associatives d'ens locals s'ha d'ajustar a la normativa sobre règim local i en matèria d'aigües que sigui aplicable.
26.1 El personal de l'Agència es regeix pel dret laboral, llevat de les places que, en relació amb la naturalesa del seu contingut, quedin reservades a funcionaris/funcionàries públics/públiques.
26.2 La selecció de personal de l'Agència es realitza d'acord amb els principis de mèrit i capacitat, i s'ha d'acreditar el coneixement de la llengua catalana, tant en l'expressió oral com en l'escrita.
26.3 El/la director/a de l'Agència determina la plantilla de personal, a proposta del/de la gerent.
El patrimoni i els recursos econòmics de l'Agència es regeixen pel que disposen els articles 12 i 13 del Text refós de la legislació en matèria d'aigües de Catalunya.
28.1 L'Agència ha d'elaborar anualment un pressupost d'acord amb la normativa del Departament d'Economia i Finances que conté les regles per elaborar els pressupostos de la Generalitat de Catalunya.
28.2 L'adquisició de compromisos pluriennals de despesa per part de l'Agència que es financin total o parcialment a càrrec dels pressupostos de la Generalitat, requerirà que prèviament s'hagi tramitat i autoritzat per part del Govern el corresponent expedient de compromisos de despesa amb càrrec a pressupostos d'exercicis futurs del Departament que financiï l'actuació.
30.1 El control de caràcter financer de l'activitat de l'Agència es duu a terme mitjançant el procediment d'auditoria regulat en l'article 71 del Text refós de la Llei de finances públiques de Catalunya, aprovat per Decret legislatiu 3/2002, de 24 de desembre, i en l'article 16 del Text refós de la Llei 4/1985, de 29 de març, de l'Estatut de l'Empresa Pública Catalana.
30.2 El procediment d'auditoria substitueix el règim d'intervenció prèvia de les operacions corresponents i té com a objecte dur a terme el control financer de l'Agència.
30.3 Per acord del Consell d'Administració es pot crear un òrgan de control economicofinancer, d'acord amb el que estableix el Decret 325/1996, d'1 d'octubre, sobre el funcionament dels òrgans de control economicofinancer intern en les empreses públiques de la Generalitat de Catalunya.
L'activitat de l'Agència se sotmet amb caràcter general en les relacions jurídiques externes al dret privat, amb les excepcions establertes en el Text refós de la legislació en matèria d'aigües de Catalunya i en aquests Estatuts.
Le relacions de l'Agència amb el Departament competent en matèria de medi ambient i amb la resta d'ens integrants de l'Administració pública se sotmeten al dret públic.
a) Els actes a què fan referència els apartats 1 i 2 de l'article 9 del Text refós de la legislació en matèria d'aigües de Catalunya.
b) Les relacions jurídiques externes que es derivin d'actes de limitació, intervenció i control.
c) El règim d'impugnació d'actes i de silenci administratiu.
d) Qualsevol acte de gravamen o benefici que impliqui una actuació de sobirania o l'exercici de potestats administratives.
33.2 El règim de recursos es regeix pel que disposa l'apartat 4 de l'article 9 del Text refós de la legislació en matèria d'aigües de Catalunya, i per la Llei 30/1992, de 26 de novembre, de règim jurídic de les administracions públiques i del procediment administratiu comú.
a) Representació de l'ús per a abastament de poblacions (article 15.2.d)
a.1 Comissió de desembassament de la Muga: 4 hectòmetres cúbics anuals.
a.2 Comissió de desembassament del Ter-Llobregat: 5 hectòmetres cúbics anuals
a.3 Comissió de desembassament del Foix: 1 hectòmetre cúbic anual.
a.4 Comissió de desembassament del Riudecanyes: 1 hectòmetre cúbic anual.
b) Representació dels usos agraris (article 15.2.i)
b.1 Comissió de desembassament de la Muga: 7 hectòmetres cúbics anuals.
b.2 Comissió de desembassament del Ter-Llobregat: 10 hectòmetres cúbics anuals.
b.3 Comissió de desembassament del Foix: 1 hectòmetre cúbic anual.
b.4 Comissió de desembassament del Riudecanyes: 2 hectòmetres cúbics anuals.